Razika-jentene: Blir aldri lei hverandre
Av Tor Martin Bøe og Hallgeir Vågenes (foto). Det er to år siden Razika platedebuterte, ble Spellemann-nominerte og fikk en slager med «Vondt i hjertet» - sistnevnte kåret til den beste låten i 2011 av norske kritikere. De fire 21-åringenes historie går imidlertid mye lenger tilbake i tid. Marie Amdam og Maria Råkil var på fødestuen samtidig. Marie Moe møtte Marie Amdam på pub som baby, riktignok sammen med fedrene. Fedrene til Marie Amdam og Maria Råkil jobber sammen. Mødrene til alle fire er venninner, og koret for bandet på femtiårsdagen til Amdams mor. De har gått i samme klasse siden første klasse på Møhlenpris skole, spilte på samme fotballag og startet band da de gikk lei fotballen. Fremdeles henger de sammen nesten hver dag. Blir de ikke lei hverandre? - Nei, sier vokalist Marie Amdam. - Vi har kjent hverandre så lenge. Vi vet ikke om noe annet, sier gitarist Maria Råkil. Mer personlig - Førsteplaten refererer til et obskurt møhlenprisband fra åttiårene, den nye deler tittel med en The Aller Værste!-låt. Dere er musikalsk alderdommelige til sinns? - Vi er gamle sjeler i unge kropper. Jeg sier gjerne «da jeg var ung». Da kremter mamma og sier «du er faktisk bare 21», smiler Amdam. Ska-popkvartettens andre album er mer personlig. Både fordi tekstene er på norsk, men også fordi samtlige låter sirkulerer rundt hjembyen. Ikke minst den idiosynkratiske førstesingelen «Oslo». - Når kommer det en Brann-sang? - «Oslo» blir vel allerede sunget når Brann møter Vålerenga, mener gitarist Maria Råkil.De debuterte på en nå smått legendarisk bursdagsfest, der også bysbarna John Olav Nilsen, Fjorden Baby og A-Laget opptrådte - lenge før noen av dem var i nærheten av platekontrakt. 16 år gamle Razika fikk en forståelsesfull far til å parkere langt borte fra festen, så de andre ikke skulle se at de ble hentet. På spørsmål om Razikas eget hobbyband, Tre Små Tøser, er responsen «ånei! Vi må slette den Myspacesiden.» Tre Små Tøser var jentenes elektronikaprosjekt med titler som «Balladen om eldre menn» og hørespill om Emilie Råkul som er i Nygårdsparken for å handle hasj. Tekstene fikk manager Mikal Telle til å mene at de burde vaske munnen sin. Men Tøsene spilte både på Hove og KlubbØya, før prosjektet ble dysset ned. På klassebildet sitter Maria Råkil et godt stykke borte fra de andre. - Var du ikke en del av gjengen? Maria tenker seg om. - Jo ... - Men det var fotografen som bestemte hvor vi skulle sitte, sier trommeslager Embla Karidotter.
Bildene er tatt med 13 års mellomrom, men viser det popyndlingene i Razika synger: «Tiden står stille.»